รัฐบาลไทย-ข่าวทำเนียบรัฐบาล-รัฐมนตรีเกษตรฯ ติดตามสถานการณ์ลุ่มน้ำปิงตอนบน
วันจันทร์ที่ 3 กุมภาพันธ์ 2563
รัฐมนตรีเกษตรฯ ติดตามสถานการณ์ลุ่มน้ําปิงตอนบน
รัฐมนตรีเกษตรฯ ติดตามสถานการณ์ลุ่มน้ําปิงตอนบน พร้อมกําหนดแนวทางบริหารจัดการน้ําในพื้นที่จังหวัดเชียงใหม่-ลําพูน ถึงแม้ยังไม่มีพื้นที่ประกาศภัยแล้ง
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เปิดเผยภายหลังตรวจสภาพลําน้ําปิง ณ ประตูระบายน้ําท่าวังตาล-ฝายท่าศาลา-ฝายหนองผึ้ง จังหวัดเชียงใหม่ พร้อมรับฟังการบรรยายสรุปสถานการณ์ลุ่มน้ําปิงตอนบน และการบริหารจัดการน้ํา ว่า สถานการณ์แหล่งน้ําชลประทาน ในพื้นที่ลุ่มน้ําปิง (ข้อมูล ณ วันที่ 31 ม.ค. 63) เขื่อนขนาดใหญ่ จํานวน 2 แห่ง มีปริมาณน้ําเก็บกักอยู่ที่ 211.389 ล้าน ลบ.ม. หรือ 40.04% แบ่งเป็น เขื่อนแม่งัดสมบูรณ์ชล มีปริมาณน้ําเก็บกัก 138.176 ล้าน ลบ.ม. หรือ 52.14% น้อยกว่าปี 2562 – 122.479 ล้าน ลบ.ม. หรือ 46.22% ซึ่งได้ดําเนินการบริหารจัดการน้ําโดยการงดส่งน้ําเข้าพื้นที่เพาะปลูก ในวันเสาร์และวันอาทิตย์ และเขื่อนแม่กวงอุดมธารา มีปริมาณน้ําเก็บกัก 73.213 ล้าน ลบ.ม. หรือ 27.84 % น้อยกว่าปี 2562 – 63.516 ล้าน ลบ.ม. หรือ 24.15% ทั้งนี้ ในปี 2562 มีปริมาณฝนสะสม 911 มิลลิเมตร น้อยกว่าค่าเฉลี่ยปกติที่มีค่าเท่ากับ 1,165 มิลลิเมตร ส่งผลให้ปริมาณน้ําในแม่น้ําปิงที่ตรวจวัดที่สะพานนวรัฐ อําเภอเมือง จังหวัดเชียงใหม่ (สถานี P.1) มีปริมาณน้ํารายปีสะสม เท่ากับ 519 ล้านลูกบาศก์เมตร น้อยกว่าค่าเฉลี่ยปกติที่มีค่าเท่ากับ 1,639 ล้านลูกบาศก์เมตร ซึ่งนับว่าปีนี้มีปริมาณน้ําท่าน้อยที่สุดเป็นลําดับที่ 2 รองจากปี 2559 (314 ล้านลูกบาศก์เมตร) จากสถิติข้อมูลตั้งแต่ปี 2464 ถึงปัจจุบัน
อย่างไรก็ตาม ถึงแม้ว่าปัจจุบันในเขตจังหวัดเชียงใหม่ยังไม่มีพื้นที่ประกาศภัยแล้ง แต่สํานักงานชลประทานที่ 1 ก็ได้ขอความร่วมมือจากประชาชนและกลุ่มผู้ใช้น้ําทุกภาคส่วน ใช้ทรัพยากรน้ําในพื้นที่อย่างประหยัดและรู้คุณค่า เพื่อให้เพียงพอสําหรับความต้องการใช้น้ําทุกกิจกรรมและสามารถผ่านพ้นวิกฤติภัยแล้งปี 2563 ไปได้ นอกจากนี้ ยังได้ขอความร่วมมือเกษตรกรลดการทํานาปรัง และส่งเสริมการปลูกพืชใช้น้ําน้อยแทน พร้อมทั้งวางแผนจัดสรรน้ําช่วยในการผลิตน้ําประปาให้เพียงพอตลอดฤดูแล้ง อีกทั้งควบคุมระดับน้ํา คุณภาพน้ํา โดยการเฝ้าระวังการระบายน้ําเสียลงสู่แม่น้ําปิง และขอความร่วมมือจากกลุ่มเกษตรกรผู้ใช้น้ําให้ปฏิบัติตามแผนการใช้น้ําแต่ละรอบเวรที่กําหนดไว้
นอกจากนี้ กระทรวงเกษตรฯ ยังได้มีแผนเตรียมรับสถานการณ์ภัยแล้ง ซึ่งในพื้นที่จังหวัดเชียงใหม่มีการบูรณาการทุกหน่วยงานในสังกัดและจัดทําคู่มือในการปฏิบัติงานในการรองรับสถานการณ์ภัยแล้ง อาทิ การจัดเตรียมชุดเฉพาะกิจ การจัดหายาและเสบียงอาหารสัตว์ การให้ความรู้แก่เกษตรกร การส่งเสริมการปลูกพืชใช้น้ําน้อย การไถ่กลบต่อซัก และการจัดหาแหล่งน้ําขนาดเล็ก เป็นต้น ซึ่งหากมีความเสียหาย กระทรวงเกษตรฯ พร้อมเข้าไปช่วยเหลือเยี่ยวยาตามระเบียบกระทรวงการคลังต่อไป
"ทุกหน่วยงานในสังกัดต้องบูรณาการการทํางานร่วมกัน ต้องมีการหารือร่วมกันเพื่อให้การดําเนินการมีความรวดเร็วมากยิ่งขึ้น อีกทั้งได้มอบหมายให้ปลัดกระทรวงเกษตรและสหกรณ์กําชับข้าราชการในการลงพื้นที่ใกล้ชิดกับประชาชน เพื่อเป็นตัวแทนพูดคุยพบปะสื่อสารไปสู่พี่น้องประชาชนอย่างใกล้ชิด" นายเฉลิมชัย กล่าว
ด้านนายทองเปลว กองจันทร์ อธิบดีกรมชลประทาน กล่าวเพิ่มเติมว่า จากสถานการณ์ดังกล่าว กระทรวงเกษตรและสหกรณ์ โดยกรมชลประทานได้กําหนดแนวทางบริหารจัดการน้ําในพื้นที่จังหวัดเชียงใหม่ คือ การวางแผนจัดสรรน้ําฤดูแล้ง ปี 2562/63 ให้สอดคล้องกับปริมาณน้ําต้นทุนในพื้นที่จังหวัดเชียงใหม่ ตามลําดับความสําคัญของกิจกรรมการใช้น้ําต่าง ๆ ประกอบด้วย การอุปโภคบริโภค (ตลอดฤดูแล้ง) การรักษาระบบนิเวศในแม่น้ําปิง การสํารองน้ําสําหรับใช้ช่วงต้นฤดูฝนปี 2563 (ซึ่งอาจเกิดภาวะฝนมาล่าช้า) การเกษตรฤดูแล้ง และการอุตสาหกรรม โดยในพื้นที่ลุ่มน้ําปิงตอนบน (เชียงใหม่-ลําพูน) ได้กําหนดแผนการระบายน้ําจากเขื่อนแม่งัดสมบูรณ์ชลสนับสนุนการใช้น้ําตลอดฤดูแล้ง ในปริมาณ 70 ล้านลูกบาศก์เมตร โดยมีแผนส่งน้ํา 25 รอบเวร เริ่ม 11 มกราคม 2563 สิ้นสุด 1 กรกฎาคม 2563 นอกจากนี้ ยังได้เตรียมแหล่งเก็บน้ําสํารองสําหรับใช้ในภาวะวิกฤติภัยแล้ง จํานวน 10 แห่ง (อ่างเก็บน้ําและแก้มลิงในเขตโครงการฯ แม่แตงและโครงการฯ เชียงใหม่) ความจุเก็บกักปัจจุบัน 4 ล้านลูกบาศก์เมตร เพื่อเป็นแหล่งน้ําดิบให้กับการผลิตประปาของจังหวัดเชียงใหม่
นอกจากนี้ สํานักงานชลประทานที่ 1 ยังจัดตั้งศูนย์ปฏิบัติการเฉพาะกิจ แก้ไขและบรรเทาวิกฤติภัยแล้ง ปี 2562/63 และศูนย์รับเรื่องร้องเรียนปัญหาเรื่องน้ํา จํานวน 10 แห่ง เพื่อแก้ไขปัญหาภัยแล้งให้แก่ผู้ใช้น้ําทุกภาคส่วนได้อย่างรวดเร็วและมีประสิทธิภาพ อีกทั้งเตรียมพร้อมด้านเครื่องจักร เครื่องมือสําหรับให้ความช่วยเหลือพื้นที่ที่ได้รับผลกระทบจากภัยแล้ง ประกอบด้วย เครื่องสูบน้ํา จํานวน 79 เครื่อง รถสูบน้ํา จํานวน 2 คัน รถบรรทุกน้ํา จํานวน 16 คัน รถขุด จํานวน 5 คัน รถบรรทุก จํานวน 25 คัน รถแทรกเตอร์ จํานวน 1 คัน และเครื่องจักรกลสนับสนุนอื่น ๆ 11 หน่วย ปัจจุบันได้สนับสนุนเครื่องสูบน้ําแล้ว จํานวน 8 เครื่อง หากมีข้อสงสัย และต้องการความช่วยเหลือสามารถติดต่อสอบถามข้อมูลได้ที่โครงการชลประทานใกล้บ้าน หรือโทร 1460
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai